លោក ​ត្រាំ ប្រមែ​ប្រមូល​ក្រុម​អ្នក​គាំទ្រ​ចំ​សប្ដាហ៍​ដ៏​ចលាចល​មួយ​នៅ​វ៉ាស៊ីនតោន
ខណៈ​ពេល​មាន​ភាព​ចលាចល​ហើយ​ប្រហែល​ជា​សប្ដាហ៍​ដ៏​សំខាន់​មួយ​នៅ​ក្នុង​រដ្ឋធានី​វ៉ាស៊ីនតោន លោក​ប្រធានាធិបតី​ ដូណាល់ ត្រាំ បាន​ធ្វើ​ការ​ជួប​ប្រជុំ​គ្នា​លក្ខណៈ​យុទ្ធនាការ​មួយ​កាលពី​ថ្ងៃ​អង្គារ​នៅ​ក្នុង​រដ្ឋ Ohio នៅ​ចំពោះ​មុខ​ក្រុម​អ្នក​គាំទ្រ​រាប់​ពាន់​នាក់​ ​នឹង​ក្រុម​បាតុករ​មួយ​ចំនួន​តូច​ផង​ដែរ។
វ៉ាស៊ីនតោន — លោក ត្រាំ សង្ឃឹមថាលោកអាចធ្វើឲ្យអត្រាគាំទ្រលោកនៅក្នុងការស្ទង់មតិកើនឡើងវិញ ហើយលោកសង្ឃឹមថា លោកអាចសម្រេចជោគជ័យនៅក្នុងព្រឹទ្ធសភាជុំវិញការលុបចោលច្បាប់ធានារ៉ាប់រងសុខភាព ដូចដែលលោកបានសន្យានៅក្នុងយុទ្ធនាការរបស់លោកនៅក្នុងការបោះឆ្នោតកាលពីឆ្នាំមុន។ លោក ដូណាល់ ត្រាំ កំពុងមានអារម្មណ៍ដូចលោកកំពុងធ្វើយុទ្ធនាការនៅក្នុងទីក្រុង Youngstown រដ្ឋ Ohio ដែលស្ថិតនៅឆ្ងាយពីបរិយាកាសនយោបាយនៃរដ្ឋធានីវ៉ាស៊ីនតោន។ លោកប្រធានាធិបតី ត្រាំ បានថ្លែងថា៖ «មិនមានប្រធានាធិបតីណាធ្លាប់បានធ្វើដូចអ្វីដែលយើងបានធ្វើនៅក្នុង៦ខែដំបូងរបស់យើងនោះទេ។ សូម្បីតែបន្តិចក៏អត់ដែរ»។ លោក ត្រាំ មានភាពសប្បាយរីករាយក្នុងការទទួលកម្លាំងចិត្តពីក្រុមអ្នកគាំទ្ររបស់លោកដែលនៅតែស្មោះស្ម័គ្រនឹងរូបលោក មិនថាលោកទទួលបានអត្រាគាំទ្រទាបកម្រិតណានៅក្នុងការស្ទង់មតិជាតិនោះទេ។ នេះគឺជាសារមួយសម្រាប់ឲ្យក្រុមអ្នករិះគន់របស់លោកបានឃើញ។ ទោះជាយ៉ាងនេះក្ដី របៀបវារៈរបស់លោក ត្រាំ ក្នុងពេលឥឡូវនេះកំពុងជាប់គាំង។ ការជជែកដេញដោលនៅក្នុងព្រឹទ្ធសភាទៅលើច្បាប់ធានារ៉ាប់រងសុខភាពមានភាពមិនច្បាស់លាស់។ ហើយពេលណាទើបសភាពដោះស្រាយបញ្ហាកំណែទម្រង់ពន្ធឬថវិកាសម្រាប់ហេដ្ឋារចនាសម្ព័ន្ធក៏នៅមិនទាន់មានភាពប្រាកដប្រជាផងដែរ។ ក្រុមអ្នកទិតៀនបានរិះគន់ទៅលើទម្លាប់ក្នុងការបង្ហោះសារនៅលើបណ្ដាញសង្គមTwitter របស់លោកថា ជាការបង្វែរចំណាប់អារម្មណ៍មួយ ហើយលោក ត្រាំ បានបកមកវិញចំពោះអ្នកដែលរិះគន់លោកទាក់ទិននឹងបញ្ហានេះ។ លោក ត្រាំ បានថ្លែងថា៖ «ពេលខ្លះពួកគេថ្លែងថា លោកមិនបានធ្វើខ្លួនដូចជាប្រធានាធិបតីនោះទេ។ លើកលែងតែលោកប្រធានាធិបតី Abraham Lincoln ដ៏អស្ចារ្យមួយចេញ ខ្ញុំជឿថា ខ្ញុំសក្ដិសមជាប្រធានាធិបតីជាងប្រធានាធិបតីទាំងអស់ដែលធ្លាប់កាន់តំណែងនេះ។ នេះជាអ្វីដែលខ្ញុំអាចប្រាប់អ្នកទាំងអស់គ្នា»។ លោក Dan Mahaffee អ្នកវិភាគមួយរូបនៅឯមជ្ឈមណ្ឌលសិក្សាអំពីប្រធានាធិបតីនិងសភាបានថ្លែងថា លោក ត្រាំ មានលក្ខណៈខុសពីប្រធានាធិបតីមុនៗ។ លោក Dan Mahaffee បានថ្លែងថា៖ «លោកកំពុងព្យាយាមពន្យុះឲ្យក្រុមអ្នកគាំទ្ររបស់លោកឲ្យមានភាពខ្ញៀវខ្ញារកាន់តែខ្លាំង។ លោកបានឃើញថា ការធ្វើបែបនេះជាប្រជាប្រិយភាពមួយហើយនិងជាការបង្ហាញវត្តមាននៅលើប្រព័ន្ធផ្សព្វផ្សាយ»។ សមាជិកខាងគណបក្សប្រជាធិបតេយ្យមានការភ័យខ្លាចថា សារ Twitter របស់លោក ត្រាំ ដែលចង់ឡូឡាដាក់រដ្ឋមន្ត្រីក្រសួងយុត្តិធម៌លោក Jeff Sessions នោះជាសញ្ញាមួយចង់បង្ហាញពីបំណងរបស់លោកក្នុងការបញ្ចប់ការស៊ើបអង្កេតទៅលើលទ្ធភាពដែលរុស្ស៊ីអាចលូកដៃចូលការបោះឆ្នោតនៅអាមេរិក។ មេដឹកនាំសំឡេងភាគតិចក្នុងព្រឹទ្ធសភាលោក Chuck Schumer បានថ្លែងថា៖ «ពលរដ្ឋអាមេរិកាំងជាច្រើនប្រាកដជាឆ្ងល់ហើយថា តើលោកប្រធានាធិបតីពិតជាកំពុងព្យាយាមចង់ឲ្យការិយាល័យរដ្ឋមន្ត្រីក្រសួងយុត្តិធម៌ចាត់តាំងនរណាម្នាក់ក្នុងអំឡុងពេលវិស្សមខែសីហា ដែលអ្នកនោះនឹងបណ្ដេញទីប្រឹក្សាពិសេសគឺលោក Mueller និងបិទការស៊ើបអង្កេតទៅលើរុស្ស៊ីឬយ៉ាងណា»។ រហូតមកទល់ពេលនេះ ការស៊ើបអង្កេតទៅលើរុស្ស៊ីហាក់បីដូចជាមានផលប៉ះពាល់តិចតួចទៅលើក្រុមអ្នកគាំទ្ររបស់លោក។ ប៉ុន្តែការផ្ដោតអារម្មណ៍របស់លោក ត្រាំ ទៅលើការបំពេញចិត្តរបស់ក្រុមដែលជាមូលដ្ឋានរបស់លោកអាចដាក់កម្រិតទៅលើភាពជោគជ័យរបស់លោក។ នេះបើយោងតាមលោក Dan Mahaffee។ លោក Mahaffee បានថ្លែងថា៖ «លោកពិតជាមិនបានប៉ុនប៉ងជំរុញឲ្យមានការគាំទ្រលើសពីនេះទេ។ ជាការពិតទៅលោកបានពង្រឹងការគាំទ្រនៅលើប្រព័ន្ធផ្សព្វផ្សាយដូចជាទូរទស្សន៍ Fox News ឬគេហទំព័រព័ត៌មាន Breitbart ដែលជាបណ្ដាញព័ត៌មាននិយាយផ្ទាល់ទៅកាន់ក្រុមអភិរក្សនិយម ឬឲ្យបានព័ត៌មានដែលងាកទៅខាងអភិរក្សនិយម»។ លោក William Galston សាស្ត្រាចារ្យមកពីវិទ្យាស្ថាន Brookings បានថ្លែងថា បើទោះបីជាមានក្រុមអ្នករិះគន់ទៅលើរូបលោកក៏ដោយ ក៏លោក ត្រាំ នៅតែបង្ហាញថា លោកនៅតែប្ដេជ្ញាមោះមុតរក្សាភាពរឹងមាំ។ លោក Galston បានថ្លែងថា៖ «លោក ត្រាំ គឺជាប្រធានាធិបតីដែលប្លែកពីគេ។ យើងមិនដែលមានអ្នកណាដូចជាលោកនៅក្នុងការិយាល័យប្រធានាធិបតីពីមុនមកនោះទេ។ ប្រសិនបើអ្នកចង់បានអត្រាគាំទ្រ៤០ភាគរយ អ្នកត្រូវធ្វើតាមលោក ត្រាំ។ ប៉ុន្តែប្រសិនជាអ្នកចង់ដូចជាអ្នកដឹកនាំភាគច្រើន នោះអ្នកប្រហែលត្រូវដើរផ្លូវផ្សេងទៀត»។ ការស្ទង់មតិនាពេលថ្មីៗនេះ បានបង្ហាញថា អត្រានៃការគាំទ្រទៅលើលោក ត្រាំ គឺ៣៦ភាគរយ ដែលនេះជាអត្រាគាំទ្រទាបបំផុតក្នុងប្រវត្តិសាស្ត្រសម្រាប់រយៈពេល៦ខែដំបូងរបស់លោកក្នុងការកាន់តំណែងប្រធានាធិបតី៕